b'\n_START_ARTICLE_\nVaruh meje\n_START_SECTION_\nZgodba\n_START_PARAGRAPH_\nTri \xc5\xa1tudentke, Alja, Simona in \xc5\xbdana se odlo\xc4\x8dijo del po\xc4\x8ditnic pre\xc5\xbeiveti ob reki Kolpi, kamor jih je povabila Alja, ki izvira iz Bele Krajine. Kanuje in ostalo opremo jim posodi Aljin fant Medo, ki je ravno tako doma\xc4\x8din._NEWLINE_Idilo ob odhodu zmoti novica o izginotju dekleta, policiji pa naj bi uspelo ob Kolpi najti njen \xc4\x8develj. Kljub temu se dekleta odpravijo na izlet, kjer pa se kmalu za\xc4\x8dnejo kazati razlike med Aljo in \xc5\xbdano, ki si o\xc4\x8ditno za\xc4\x8dneta kazati naklonjenost, in veliko bolj zadr\xc5\xbeano Simono._NEWLINE_Ob priliki se dekleta lo\xc4\x8dijo, in Simona naleti na skrivnostnega mo\xc5\xa1kega, ki na bregu reke lovi ribe. \xc4\x8ceprav ne spregovorita besede, je o\xc4\x8ditno mo\xc5\xa1ki Simoni v\xc5\xa1e\xc4\x8d. Malo kasneje najdejo \xc5\xbeenski natika\xc4\x8d, zato Alja in \xc5\xbdana posumita, da je mo\xc5\xa1ki, ki ga je sre\xc4\x8dala Simona, morda povezan z izginotjem dekleta._NEWLINE_Kasneje dekleta sre\xc4\x8dajo lovca, za katerega se izka\xc5\xbee, da je mo\xc5\xa1ki, ki ga je Simona \xc5\xbee sre\xc4\x8dala. Ta jim uka\xc5\xbee, da sedejo v njegov avtomobil in med vo\xc5\xbenjo Alja in \xc5\xbdana v prtlja\xc5\xbeniku vidita enak natika\xc4\x8d, ki so ga na\xc5\xa1le v gozdu. Ob priliki mu uspejo pobegniti iz avtomobila in ste\xc4\x8di v gozd, nakar jim uspe priti v vas, kjer poteka veselica. Tam k njim prisedeta dva fanta, ki ju Alja in \xc5\xbdana zavrneta, Simona pa se po drugi strani do njiju obna\xc5\xa1a prijazno. Nenadoma se na odru pojavi mo\xc5\xa1ki, ki so ga dekleta \xc5\xbee spoznala kot ribi\xc4\x8da in lovca, vendar tokrat nastopa v vlogi politika. Med govorom poziva k sledenju tradicionalnim vrednotam in ostro napade promiskuitetno obna\xc5\xa1anje mladine, pri \xc4\x8demer se razglasi za Varuha meje - meje med dobrim in slabim. Zato Alja, \xc5\xbdana in Simona pobegnejo nazaj v gozd in najdejo svoj \xc5\xa1otor. Kmalu za njimi pridejo varuh meje in oba fanta z veselice in jim pri\xc4\x8dnejo groziti, \xc4\x8de se ne uklonijo njihovim zahtevam in pridejo iz \xc5\xa1otora. Po nekaj \xc4\x8dasa se Simona odlo\xc4\x8di priti iz \xc5\xa1otora, Alja in \xc5\xbdana pa se predata strastem._NEWLINE_Naslednje jutro Aljo in \xc5\xbdano najde Medo in ugotovi, da je Alja o\xc4\x8ditno lezbi\xc4\x8dno usmerjena, zato dekleta pelje k Alji in razo\xc4\x8daran odide. Tam Simona obto\xc5\xbei Aljo in \xc5\xbdano, da ji nista pomagali medtem, ko so jo varuh meje in oba fanta posilili. Alja in \xc5\xbdana nasprotno trdita, da je Simona sama od\xc5\xa1la z obema fantoma. Simona jima svoj prav posku\xc5\xa1a dokazati s fotografijami, vendar se izka\xc5\xbee, da fotografije sploh niso bile posnete tako, da so dekleta brez dokazov in prava resnica ostane skrita.'